ठग लाइफ एक 2025 की भारतीय तमिल-भाषा की गैंगस्टर ऐक्शन ड्रामा फिल्म है, जिसका निर्देशन मणि रत्नम ने किया है। इस फिल्म की पटकथा रत्नम ने कमल हासन के साथ मिलकर लिखी है। यह फिल्म राज कमल फिल्म्स इंटरनेशनल, मद्रास टॉकीज़ और रेड जाइंट मूवीज़ द्वारा संयुक्त रूप से निर्मित है। फिल्म में कमल हासन मुख्य भूमिका में हैं, और उनके साथ सिलंबरासन राजेंदरी,तृषा कृष्णन,अभिरामी, ऐश्वर्या लक्ष्मी, अशोक सेलवन, जोजू जॉर्ज, नासर, अली फज़ल, रोहित सराफ और बाबुराज जैसे कलाकार प्रमुख भूमिकाओं में नजर आते हैं। यह फिल्म हासन और रत्नम की 1987 की प्रसिद्ध फिल्म नायकन के बाद पहली बार फिर से सहयोग को दर्शाती है।

फिल्म की आधिकारिक घोषणा नवंबर 2022 में कमल हासन 234 के कार्य शीर्षक (वर्किंग टाइटल) के साथ की गई थी, क्योंकि यह हासन की 234वीं प्रमुख फिल्म है। एक वर्ष बाद फिल्म के आधिकारिक शीर्षक ठग लाइफ का खुलासा किया गया। इसका प्रमुख छायांकन (प्रिंसिपल फोटोग्राफी) जनवरी 2024 से शुरू होकर साल के अंत तक चला और यह चेन्नई, कांचीपुरम, पांडिचेरी, नई दिल्ली और उत्तर भारत के विभिन्न हिस्सों में संपन्न हुआ।

फिल्म का संगीत ए. आर. रहमान ने तैयार किया है, छायांकन रवि के. चंद्रन ने किया है और संपादन ए. श्रीकर प्रसाद द्वारा किया गया है।

ठग लाइफ को 5 जून 2025 को वैश्विक स्तर पर आईमैक्स और ईपीआईक्यू जैसे प्रारूपों सहित विभिन्न संस्करणों में रिलीज़ किया गया।

कहानी

1994: अपराध और धोखे से भरी एक दुनिया में, रंगराया शक्तिवेल के प्रतिद्वंदी गिरोह के सरगना सदानंद द्वारा रची गई एक गोलीबारी में एक अख़बार बाँटने वाला मासूम व्यक्ति मारा जाता है। इस मुठभेड़ के दौरान उसके दो बच्चे  अमरन और चंद्रा  एक-दूसरे से बिछड़ जाते हैं। शक्तिवेल को लगता है कि गोलीबारी के बीच अमरन ने उन्हें बचाने की कोशिश की थी। इस घटना से भावुक होकर माफिया डॉन शक्तिवेल और उनके बड़े भाई रंगराया मणिकवेल, छोटे अमरन को गोद लेकर उसे अपना बना लेते हैं।

2016: वर्षों बाद, मणिकवेल की बेटी धोखा खाने के बाद आत्महत्या कर लेती है। उसे धोखा देने वाला कोई और नहीं बल्कि सदानंद का भतीजा रणविजय यादव होता है। जवाबी कार्रवाई में अमरन रणविजय को पकड़ लेता है और शक्तिवेल उसे मौत के घाट उतार देता है। इसके बाद शक्तिवेल को जेल हो जाती है और पूरे साम्राज्य की ज़िम्मेदारी अमरन को सौंप दी जाती है।

बाद में मणिकवेल और अमरन की मुलाक़ात सदानंद से होती है, जो अब सुलह का प्रस्ताव रखता है  वह राजनीति में आ जाएगा और अमरन उसके व्यापारिक इलाके ले सकता है। शुरुआत में शक्तिवेल को यह मंज़ूर नहीं होता, लेकिन अंततः वह इस समझौते को स्वीकार कर जेल से रिहा हो जाते हैं। रिहाई के बाद, वह अपनी बेटी मंगई और नगई के रिश्ते को मंजूरी देकर शादी तय करते हैं। शादी समारोह के दौरान, वह देखते हैं कि अब पूरा गिरोह अमरन को असली नेता मान रहा है।

गिरोह के साथ यात्रा करते समय, शक्तिवेल पर रणविजय के बड़े भाई दीपक के आदमियों द्वारा हमला किया जाता है। वह किसी तरह बच निकलते हैं, लेकिन उन्हें अमरन पर शक होने लगता है। बाद में मणिकवेल और गिरोह के अन्य सदस्य अमरन को यह कहकर गुमराह करते हैं कि शक्तिवेल ही उनके पिता की मौत के पीछे थे। अमरन अब उनके षड्यंत्र में शामिल हो जाता है।

शांति की तलाश में शक्तिवेल कैलाश पर्वत की यात्रा पर निकलते हैं, यह जाने बिना कि वहाँ भी उनकी हत्या की साजिश रची जा रही है। अंततः, अमरन उन्हें खाई से नीचे फेंक देता है, यह मानते हुए कि उसने शक्तिवेल को मार डाला है।

गिरोह अब अमरन को नया शक्तिवेल घोषित करता है। लेकिन शक्तिवेल चमत्कारिक रूप से बच जाते हैं और तिब्बती गाँव वालों द्वारा उनका इलाज होता है। दो साल बाद वह वापसी करते हैं  अब वह शांत, गंभीर और प्रतिशोध की भावना से भरे हुए हैं। वह अपनी पत्नी जीवा और बेटी मंगई के बारे में पूछते हैं। उन्हें पता चलता है कि शक्तिवेल की मृत्यु की खबर सुनकर जीवा ने मणिकवेल को थप्पड़ मार दिया था, जिसके बदले में मणिकवेल ने भी उन्हें थप्पड़ मारा।  दर्ज कराने गई जीवा को पुलिस ने नकार दिया। बाद में सिवगुरु उन्हें अपने साथ ले गया, लेकिन रास्ते में ट्रक से हुए हादसे में जीवा को याद्दाश्त चली गई और सिवगुरु की बांह टूट गई।

शक्तिवेल अब तिरुचेंदूर जाते हैं, जहाँ जीवा और मंगई अब रहती हैं। रेलवे स्टेशन पर मणिकवेल और अमरन के गुंडे पथरोज़ के नेतृत्व में शक्तिवेल को मारने की कोशिश करते हैं, लेकिन शक्तिवेल सभी को मारकर पथरोज़ को ट्रेन के नीचे धकेल देते हैं।

अब केवल मणिकवेल और अमरन ही बचते हैं। शक्तिवेल मंगई से मिलते हैं और फिर जीवा से मिलने जाते हैं, लेकिन जीवा उन्हें पहचान नहीं पातीं और डरकर भाग जाती हैं। प्रतिशोध की भावना से शक्तिवेल अपनी प्रेमिका इंद्राणी से संपर्क करते हैं, लेकिन दीपक एक बम धमाके में उसे मार देता है। इंद्राणी को बचाने की कोशिश में शक्तिवेल एक गिरती हुई छत के नीचे आकर घायल हो जाते हैं।

उन्हें इंस्पेक्टर जय रॉयप्पा बचाकर अपने घर ले जाते हैं। वहीं शक्तिवेल का इलाज डॉ. चंद्रा करती हैं  जो और कोई नहीं बल्कि अमरन की खोई हुई बहन है, जो बचपन में उनसे बिछड़ गई थी।

अंत में, शक्तिवेल अमरन को उस जगह बुलाते हैं जहाँ 1994 की गोलीबारी हुई थी। वहाँ दोनों के बीच जबरदस्त लड़ाई होती है। लड़ाई के अंत में, जब अमरन और चंद्रा एक-दूसरे को भाई-बहन के रूप में गले लगाने ही वाले होते हैं, तभी दीपक गोली चला देता है। शक्तिवेल अमरन को बचाने के लिए खुद गोली खा लेते हैं, लेकिन फिर भी अमरन ज़िंदा नहीं बचता।

शक्तिवेल को एहसास होता है कि मृत्यु ने जीवनभर उसका पीछा नहीं छोड़ा  माँ को जन्म के वक्त, भाई को विश्वासघात से और अब अमरन को, जो उसके लिए बेटे जैसा था।

अंतिम दृश्य में शक्तिवेल को एक खेत में किसान के रूप में काम करते हुए दिखाया जाता है। जीवा और मंगई अब एक गाँव में अपने छोटे बेटे "शक्तिवेल" के साथ शांतिपूर्वक जीवन बिता रहे हैं। फिल्म का अंत जीवा द्वारा अपने पोते को "देई शक्तिवेल" कहकर पुकारने के साथ होता है  वही शब्द जो वह पहले अपने पति के लिए इस्तेमाल करती थीं।

 कलाकार 
 कमल हासन  रंगराया शक्तिवेल
 सिलंबरासन राजेंदरी  अमरन
 तृषा कृष्णन  इंद्राणी
 अभिरामी  जीवा शक्तिवेल, शक्तिवेल की पत्नी
 ऐश्वर्या लक्ष्मी  डॉ. अन्ना (चंद्रा), अमरन की बहन (आवाज़ डब की गई  अश्मिनी बालाकृष्णन)
 अशोक सेल्वन  इंस्पेक्टर जयकुमार रॉयप्पा
 जोजू जॉर्ज  पथरोस
 नास्सर  रंगराया मणिकवेल (मणिकम), शक्तिवेल के बड़े भाई
 अली फज़ल  दीपक यादव, रणविजय का बड़ा भाई
 रोहित सराफ  रणविजय यादव, दीपक का छोटा भाई (कैमियो भूमिका)
 बाबुराज  इंस्पेक्टर सैमुअल रॉयप्पा
 संजना कृष्णमूर्ति  मंगई शक्तिवेल, शक्तिवेल की बेटी
 वडिवुकारसी  पेची
 तनिकेल्ला भरानी  सिवगुरु
 आदित्य कृष्णन आर  नागा, मंगई का पति और सिवगुरु का पुत्र
 महेश मांजरेकर  सदानंद, दीपक और रणविजय के मामा
 राजश्री देशपांडे  सदानंद की बहन
 चिन्नी जयंथ  सदानंद का दाहिना हाथ
 अर्जुन चिदंबरम  कालुआ
 चेतन  स्टैन
 वैयापुरी  मिथुन
 भगवती पेरुमल  अन्बुराज
 इलंगो कुमारवेल  अमरन और चंद्रा के पिता
 वेलमुरुगन रवि  सहायक भूमिका
 श्रीकांत मेनन  सहायक भूमिका
 नित्या श्री  कालुआ की प्रेमिका
 ऋषि कार्तिक  सहायक भूमिका
 सानिया मल्होत्रा  विशेष उपस्थिति गीत "जिंगुचा" में

 सन्दर्भ